Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 270

1. Bevezetés A kerettanterv tananyagának összeállítása előtt országos mérést végeztünk. Mérésünk eredménye alátámasztotta azt a tényt, hogy az általános iskolát befejezett tanulók tudása, képességei között nagy különbségek vannak. A szakiskolai tanulók között találhatunk olyanokat, akik nem rendelkeznek a minimális alapismerettel sem, készségeik, képességeik alacsony szinten vannak. A diákok sok kudarcélményt gyűjtöttek megelőző tanulmányaik során, nem látják, nem veszik észre a matematika fontosságát mindennapi életükben. Alapvető feladatnak érezzük a különböző iskolákból érkező és a mérések alapján hiányos előképzettséggel rendelkező tanulók olyan irányú fejlesztését, hogy a diákok a közös munkában aktívan tudjanak és akarjanak részt venni. A kerettanterv modulos szerkezete lehetővé teszi azt, hogy a tanárok az adott csoport számára a legmegfelelőbb feldolgozási sorrendet válasszák. Az egy-egy modulon belül található témák megkülönböztetése a tartalmak feldolgozási sorrendjének további finomítását teszi lehetővé. A matematika egy lehetséges feldolgozását mutatjuk be a javasolt minimum óraszámoknak megfelelően, de hangsúlyozzuk, hogy ez javaslat, válogatni szabad és kell a kerettanterv kínálatából, hogy a konkrét iskola arculatához, az adott tanulói csoport felkészültségéhez, igényeihez képest a legjobb, legeredményesebb helyi tanterv szülessen matematikából. Természetesen minden kolléga a szakmai elvárásoknak, az osztály igényeinek, tudásának, a haladási lehetőségeknek megfelelően változtathat a javaslaton. Azért adunk több lehetőséget a tananyag feldolgozásához, hogy azokból a megfelelő tanulói ismeretek alapján tetszőlegesen választani lehessen. A tananyagot azért dolgoztuk fel modulos szerkezetben, hogy a szaktanárok az igényeknek megfelelően tetszőleges sorrendben taníthassák. Csupán az első fejezet olyan, amit javaslunk, hogy mindenki a ráhangolás időszakában, elsőként dolgozzon fel, mert ezzel kicsit közelebb hozhatja a diákokat a matematikához, leépítheti az előző kudarcélményeik nyomán kialakult előítéletüket, sikerélményük lehet, melyet a későbbiekben jól hasznosíthatunk. A dőlt betűs szedéssel megjelenített sorok olyan tananyagtartalmakat, fejlesztési tevékenységeket, elvárásokat fogalmaznak meg, amelyek nem lehetnek egységesen kötelezőek bármely szakmacsoport esetén. Válogatni szabad és kell a kerettanterv kínálatából, hogy az adott iskola arculatához, az adott tanulói csoport felkészültségéhez, igényeihez képest a legjobb, legeredményesebb helyi tanterv szülessen matematikából. A tanterv lehetőséget ad arra is, hogy például a szakma igényeinek felmérését követően ne csak a modulokra hivatkozzunk, belőlük válogassunk, hanem adott modulon belül fogalmazzuk meg a modulban felsorolt tananyag feldolgozási mélységét is. Erre a dőlt betűvel szedett kínálat széles lehetőséget biztosít. A felsorolt óraszámok ajánlások. Nem lehet előre tudni, hogy a tantestülettel egyeztetve, konkrétan éppen mennyi az éves óraszám matematikából. A 20%-os szabadsáv terhére kialkudott időkeret legjobb kihasználását csak úgy tudjuk elképzelni, ha számos csoport- és osztályprojekt kapcsolódik a tanév folyamán a helyi tanterv „törzsanyagához”, sőt az sem baj, ha új tanévre áthúzódó projektek is szerepelnek az iskola matematikai nevelésében. Nem szabad idegenkedni az idő mobil kezelésétől sem. Természetesen az ellenőrzési és az értékelési módszereknek is illeszkedni kell a kialakított tartalmakhoz, nevelési elvekhez. Fontos, hogy az iskola a központi kompetenciamátrix alapján készítse el saját arculatát, fejlesztési kapcsolatrendszerét más műveltségterületekkel, az iskolai szakmacsoportokkal, iskolán kívüli programokkal. 2006/79/II. szám

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes